Sitä mukaa kun kello lähenee puolta yötä, Laina-myrsky saavuttaa Suomea.

Ilmatieteen laitos varoittaa lähivuorokaudelle niin myrskystä merellä, korkeasta aallokosta, voimakkaista puuskatuulista maa-alueilla sekä lumituiskun hankaloittamasta ajokelistä.

Kaikilla varoituksilla on yhteinen nimittäjä: Laina-myrsky.

– Tuolla se matalapaineen keskus on nyt rantautumassa Pohjois-Norjan rannikolle. Siellä on mitattu voimakkuudeltaan jopa 40 metriä sekunnissa puuskatuulia, Ilmatieteen laitoksen päivystävä meteorologi Jari Tuovinen kertoo tuoreimmat havainnot tulokkaasta.

Suomen merialueilla tuskin tuulee ihan yhtä rajusti, mutta yli 30 metriä sekunnissa on Tuovisen mukaan realismia ainakin Selkämerellä. Merkitsevä aallonkorkeus on ennusteen mukaan reilut viisi metriä.

– Yksittäiset aallot voivat olla jopa 7–8 metrisiä, Tuovinen huomauttaa.

Lähes koko maassa

Ennusteen mukaan myrsky saapuu Suomeen yöllä, Pohjois-Lappiin jo lauantain loppuillasta.

– Myrsky käynnistyy puolen yön tuntumassa aika nopeasti. Se liikkuu Lapin, Oulun ja Pohjanmaan rannikkoseudun suunnasta kohti kaakkoa ja etelää. Etelärannikolla koetaan kovimmat puuskat huomenna keskipäivän jälkeen.

Laina-myrsky koettelee näillä näkymin miltei koko maata.

– Ei ole sellaista kauhean isoa aluetta Suomessa, minne ei tulisi näitä puuskia. Kuusamosta Kainuuseen ja Pohjois-Karjalaan päästään ehkä vähän vähemmällä.

Lisää luvassa?

Myrskytuhoihin on syytä varautua, vaikka talvikeli suojaa niiltä jonkin verran.

– Sähkökatkoja varmaan syntyy, muttei mitään Tapani-myrskyn kaltaista. Silloin oli käytännössä syksy, ja nyt sentään routaa ja lunta maassa. Ne tukevat jonkin verran puita.

Eli luvassa ei ole mitään historiallisen rajua myrskyä?

– No, tämän vuoden rajuin, Tuovinen veistelee vastaukseksi.

Laina-myrskyn pitäisi laantua sunnuntai-iltaan mennessä. Lisää saattaa kuitenkin olla luvassa jo pian.

– Mielenkiintoista nähdä, mitä ensi viikko tuo tullessaan. Osassa ennustemalleista tulee uusia myrskyjä lauhan jälkeen, Tuovinen kertoo.